**Διαχείριση μαθητή/μαθήτριας με συμπτώματα περιστατικών COVID-19**

Εάν ένας/μία μαθητής/τρια εκδηλώσει συμπτώματα που μπορεί να εμφανιστούν σε παιδί με λοίμωξη COVID-19,

* **εκτός** του χώρου του σχολείου, **παραμένει στο σπίτι και ειδοποιείται η σχολική μονάδα με ευθύνη των γονέων/κηδεμόνων.**
* **βρίσκεται στη σχολική μονάδα**, λαμβάνουν χώρα εκ μέρους του Υπευθύνου COVID-19 της σχολικής μονάδας τα παρακάτω:
* Επικοινωνία με την οικογένεια για παραλαβή του/ της μαθητή/τριας.
* Απομόνωση του/της μαθητή/τριας σε προκαθορισμένο καλά αεριζόμενο χώρο, με επίβλεψη, μακριά από τα υπόλοιπα παιδιά και εφαρμογή απλής χειρουργικής μάσκας.
* Εφαρμογή υγιεινής χεριών και αναπνευστικής υγιεινής από τον/την μαθητή/τρια και το/τα άτομο/α που το φροντίζουν.
* **Γίνεται ιατρική αξιολόγηση με πρωτοβουλία των γονέων/κηδεμόνων** . Εφόσον, σύμφωνα με την αξιολόγηση αυτή, ο/η μαθητής/τρια χαρακτηριστεί ως ύποπτο κρούσμα COVID-19 **συστήνεται η** **διενέργεια εργαστηριακού διαγνωστικού ελέγχου** με τη χρήση ταχείας ανίχνευσης αντιγόνου κορωνοϊoύ COVID -19 (rapid-test) ή με τη μέθοδο μοριακού ελέγχου (PCR)

Εν αναμονή του αποτελέσματος, ο/η μαθητής/τρια **παραμένει σε απομόνωση κατ` οίκον, ενώ η σχολική μονάδα συνεχίζει τη λειτουργία της.**

Εάν η ιατρική αξιολόγηση που έγινε σε συνεργασία με τους γονείς/κηδεμόνες οδηγήσει στο συμπέρασμα **ότι δεν προκύπτουν ενδείξεις λοίμωξης COVID-19,** δηλαδή ο διαγνωστικός έλεγχος έχει αρνητικό αποτέλεσμα *τότε ο/η μαθητής/τρια μπορεί να επιστρέψει στο σχολείο* ***όταν τα συμπτώματα υφεθούν ή παρέλθει τυχόν άλλο, πέρα από COVID-19, πρόβλημα υγείας και***  μετά την πάροδο τουλάχιστον είκοσι τεσσάρων (24) ωρών από την **πλήρη υποχώρηση του πυρετού** χωρίς τη λήψη αντιπυρετικών και την υποχώρηση/βελτίωση των συμπτωμάτων.

**Σε περίπτωση θετικού εργαστηριακού διαγνωστικού ελέγχου** με τη χρήση ταχείας ανίχνευσης αντιγόνου κορωνοϊoύ COVID -19 (rapid-test) ή με τη μέθοδο μοριακού ελέγχου (PCR) ο γονέας/κηδεμόνας του/της μαθητή/τριας :

* ενημερώνει τον υπεύθυνο διαχείρισης COVID-19 της σχολικής μονάδας
* φροντίζει, ο/η μαθητής/τρια να παραμείνει σε απομόνωση για **πέντε (5)** ημέρες από την ημέρα του θετικού εργαστηριακού διαγνωστικού ελέγχου. Ως ημέρα **0** θεωρείται η **ημέρα λήψης** της θετικής εργαστηριακής διάγνωσης
* Κατά τη διάρκεια της απομόνωσης με επιβεβαιωμένο COVID-19 **πρέπει να απέχει και από όλες τις εξωσχολικές δραστηριότητες** (π.χ. φροντιστήριο, ξένες γλώσσες, αθλητισμός).

# Επιστροφή στο σχολείο ατόμων με επιβεβαιωμένη νόσο COVID-19

Ο/Η μαθητής/τρια ή ο/η ενήλικος/η **μπορεί να επιστρέψει στο σχολείο** μετά την παρέλευση πέντε (5) ημερών απομόνωσης,

* εάν δεν υπάρχουν συμπτώματα ή τα συμπτώματα μετά το πενθήμερο βελτιώνονται με πλήρη υποχώρηση του πυρετού για ένα 24ωρο χωρίς την χρήση αντιπυρετικών.

Αν ο πυρετός επιμένει συστήνεται η παράταση της απομόνωσης **εντός της** **οικείας μέχρι την πλήρη υποχώρηση του πυρετού.**

Για την επιστροφή στο σχολείο των επιβεβαιωμένων περιστατικών **δεν απαιτείται η διενέργεια νέου εργαστηριακού διαγνωστικού τεστ ούτε η προσκόμιση ιατρικής βεβαίωσης.**

Σε περίπτωση, όμως, που, παρά τις συστάσεις, πραγματοποιηθεί νέος εργαστηριακός διαγνωστικός έλεγχος **και είναι θετικός**, τότε το γεγονός αυτό δεν αποτελεί λόγο μη επανόδου στο σχολείο. Στην περίπτωση ασθενών με *πολύ σοβαρή νόσο ή ανοσοκαταστολή* μπορεί το παραπάνω απαιτούμενο διάστημα από την έναρξη των συμπτωμάτων να παραταθεί, σύμφωνα με την γνώμη του θεράποντος ιατρού.

Οι μαθητές/τριες όταν επιστρέφουν στο σχολείο ή στην υπηρεσία τους **υποχρεούνται στη χρήση μάσκας υψηλής αναπνευστικής προστασίας (N95 ή ΚΝ95 ή FFP2) ή διπλής μάσκας για πέντε (5) ημέρες από την ημέρα λήξης της απομόνωσης.**

**Για τη μη προσμέτρηση των απουσιών των μαθητών/τριών που είναι επιβεβαιωμένα περιστατικά COVID-19** και τίθενται σε κατ΄ οίκον απομόνωση για πέντε (5) ημέρες, οι γονείς/κηδεμόνες των μαθητών/τριών **επισκέπτονται την ηλεκτρονική πλατφόρμα** (gov.gr – EΨΠ), και αφού αυθεντικοποιηθούν με τη χρήση των κωδικών - διαπιστευτηρίων της Γ.Γ.Π.Σ.Δ.Δ. (taxisnet), σύμφωνα με το άρθρο 24 του ν. 4727/2020 (Α΄ 184), εκδίδουν τη βεβαίωση θετικού διαγνωστικού ελέγχου.

Ακολούθως, **υποβάλουν σχετική υπεύθυνη δήλωση** της παρ. 4 του άρθρου 8 του ν. 1599/1986 επιδεικνύοντας ταυτόχρονα στον/στη Διευθυντή/ντρια/Προϊστάμενό/ή τους την αντίστοιχη βεβαίωση θετικού ελέγχου με τη χρήση ταχείας ανίχνευσης αντιγόνου κορωνοϊού COVID-19 (rapid test) ή μοριακού ελέγχου (PCR). Στην περίπτωση που ο/η μαθητής/τρια νοσηλευτεί αποδεδειγμένα σε νοσοκομείο λόγω νόσησης από κορωνοιό COVID-19 οι απουσίες του καταχωρίζονται αλλά δεν προσμετρώνται για όλο το χρονικό διάστημα νοσηλείας του/της, με την υποβολή σχετικής υπεύθυνης δήλωσης της παρ. 4 του άρθρου 8 του ν. 1599/1986 και την επίδειξη ταυτόχρονα στον/στη Διευθυντή/ντρια/Προϊστάμενό/ή τους των σχετικών εγγράφων του νοσοκομείου.